Up-70/95, in, Up-287/96
Datum: 1999-05-25T00:00:00.000+02:00
ecli: ECLI:SI:USRS:1999:Up.70.95
vrsta: drugi akti
zadeva: ustavna pritožba
objavljeno: Neobjavljeno | 25.05.1999
dokument: US19491
akt: Ustavna pritožba A. L. zoper sodbo Višjega sodišča v Celju št.

Cp 29/95 z dne 19. 4. 1995 v zvezi s sodbo Temeljnega sodišča v Celju, Enota v Velenju, št. P 598/94 z dne 28. 10. 1994 in zoper sodbo Višjega sodišča v Celju št. Cp 280/96 z dne 11. 9. 1996
resitev: nesprejem ustavne pritožbe
izrek: Ustavna pritožba A. L. zoper sodbo Višjega sodišča v Celju v zvezi s sodbo Temeljnega sodišča v Celju, Enota v Velenju in zoper sodbo Višjega sodišča v Celju se ne sprejme.
stavek: Obveznost plačevanja RTV naročnine, ki obremenjuje lastnike RTV sprejemnikov, ki imajo možnost gledati nacionalni RTV program, je skladna z Ustavo in predstavlja dopusten poseg v splošno svobodo ravnanja, zagotovljeno v 35. členu Ustave ter ni v nasprotju z ustavno zagotovljeno pravico do zasebne lastnine (33. člen Ustave). Prav tako s tem ni podana kršitev pravice do zbiranja informacij iz 39. člena Ustave.
odlocitev: sklep
geslo: RTV naročnina.

Splošna svoboda ravnanja.

Pravica do zasebne lastnina.

Pravica do zbiranja informacij.
podlaga: Ustava, 33., 35., 39. čl.

Zakon o Radioteleviziji Sloveniji (ZRTV), 9., 15. čl.

Zakon o Ustavnem sodišču (ZUstS), 3. al. 1. odst. 55. čl.
datum_vloge: 1995-05-16T22:00:00.000Z
datum_odlocitve: 1999-05-24T22:00:00.000Z

# Up-70/95

# Up-287/96

# 25.5.1999

# S K L E P

Ustavno sodišče je v postopku za preizkus ustavne pritožbe A. L. iz M. na seji senata dne 25. maja 1999

s k l e n i l o :

Ustavna pritožba A. L. zoper sodbo Višjega sodišča v Celju št. Cp 29/95 z dne 19. 4. 1995 v zvezi s sodbo Temeljnega sodišča v Celju, Enota v Velenju, št. P 598/94 z dne 28. 10. 1994 in zoper sodbo Višjega sodišča v Celju št. Cp 280/96 z dne 11. 9. 1996 se ne sprejme.

## O b r a z l o ž i t e v

Pritožnik je vložil dve ustavni pritožbi zoper izpodbijane sodbe, s katerimi mu je bilo naloženo plačilo RTV naročnine. Z navedenimi sodbami naj bi mu bili kršeni pravica do zasebne lastnine iz 33. člena Ustave in pravica do zbiranja vesti in pridobivanja informacij iz 39. člena Ustave.

V prvi ustavni pritožbi, s katero izpodbija sodbo Višjega sodišča v Celju št. Cp 29/95 v zvezi s sodbo Temeljnega sodišča v Celju, Enote v Velenju, št. P 598/94, navaja, da je sodišče zgoraj navedene kršitve storilo s tem, ko je pri odločanju uporabilo določbe 66. člena Zakona o javnem obveščanju (Uradni list SRS, št. 2/86 in 42/89 - v nadaljevanju: ZJO) in 14. in 15. člena Pravilnika o načinu prijavljanja in odjavljanja radijskih in televizijskih sprejemnikov, načinu vodenja evidence ter pogojih in načinu plačevanja RTV naročnine (Uradni list SRS, št. 38/86, 40/86 in 32/88 - v nadaljevanju: Pravilnik). V drugi ustavni pritožbi, s katero izpodbija sodbo Višjega sodišča v Celju št. Cp 280/96, pa navaja, da je sodišče zgoraj navedene kršitve storilo s tem, ko je pri odločanju uporabilo določbe 15. člena Zakona o Radioteleviziji Slovenija (Uradni list RS, št. 18/94 in 73/94 - v nadaljevanju: ZRTVS) in 14. in 15. člen Pravilnika. Določbe obeh zakonov in Pravilnika, ki naj bi jih sodišče uporabilo pri odločanju, so po mnenju pritožnika v nasprotju z Ustavo.

Ustavno sodišče je iz ustavne pritožbe izločilo pobudo za oceno ustavnosti 66. člena ZJO,15. člena ZRTVS ter 14. in 15. člena Pravilnika. V postopku za oceno ustavnosti je z odločbo št. U-I-174/94 z dne 23.9.1998 (Uradni list RS, št. 73/98) postopek za oceno ustavnosti 66. člena ZJO in 14. in 15. člena Pravilnika ustavilo, glede 15. člena ZRTVS pa je ugotovilo, da ni v neskladju z Ustavo. Razlogi za odločitev Ustavnega sodišča izhajajo iz obrazložitve odločbe.

Pobudnikove navedbe, da je sodišče pri odločanju uporabilo ZJO, ki je prenehal veljati že pred izdajo prvostopenjske odločbe, ne držijo, saj se sodišče v obeh prvoizpodbijanih sodbah sklicuje na 9. člen Zakona o RTV Slovenija (Uradni list RS, št. 14/90 s spremembami), ki je prišel v poštev glede na časovno obdobje, za katerega je iztoževana naročnina. Sodišče tudi ni uporabilo določb Pravilnika. Na določbo 15. člen ZRTVS, na podlagi katere so sedaj uporabniki radijskega in TV sprejemnika dolžni plačevati naročnino RTV Slovenija, se sklicuje tudi Višje sodišče v Celju v zadevi št. Cp 280/96.

Ustavno sodišče je v zgoraj navedenem postopku za oceno ustavnosti odločilo, da je obveznost plačevanja RTV naročnine, ki obremenjuje lastnike RTV sprejemnikov, ki imajo možnost gledati nacionalni RTV program, skladna z Ustavo in da predstavlja dopusten poseg v splošno svobodo ravnanja, zagotovljeno v 35. členu Ustave ter da ni v nasprotju z ustavno zagotovljeno pravico do zasebne lastnine (33. člen Ustave). Prav tako s tem ni podana kršitev pravice do zbiranja informacij iz 39. člena Ustave, saj zakonodajalec ravno z javno neprofitno RTV ustanovo in določenim načinom financiranja zagotavlja pravico iz navedenega člena Ustave.

Iz enakih razlogov sta tudi ustavni pritožbi očitno neutemeljeni, zato ju Ustavno sodišče ni sprejelo v obravnavo.

Senat Ustavnega sodišča je sprejel ta sklep na podlagi prve alinee prvega odstavka 55. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik dr. Lojze Ude ter člana Franc Testen in dr. Dragica Wedam - Lukić.

Predsednik senata:

dr. Lojze Ude